SKRIFTLIG FORESPØRGSEL E-2165/01

af Elisabeth Schroedter (Verts/ALE) til Kommissionen

(19. juli 2001)

Om: Konflikter i planlægningsmæssig henseende mellem støtte til grænseområder og EU-naturbeskyttelse i Hohenwutzen-Süd Güstebieser Loose-området (Brandenburg)

I det område, hvor det påtænkes at anlægge den ny tysk-polske grænseovergang Hohenwutzen-Süd, befinder sig områder, der i henhold til direktivet om bevaring af naturtyper og vilde dyr og planter (92/43/EØF)(1) og direktivet om beskyttelse af vilde fugle (79/409/EØF)(2) er udlagt som særlige bevaringsområder. De berørte områder er Sonnenburger Wald und Ahrenskehle (nr. 392) og Oderwiesen Neurüdnitz (nr. 387), som Tyskland har udpeget og delstaten Brandenburg har fastsat som særlige bevaringsområder i henhold til levestedsdirektivet, samt Odervorland Gieshof (nr. 111), der er udlagt som særligt beskyttet område i henhold til fugledirektivet.

1a. Er Kommissionen af den opfattelse, at områder med bevaringsstatus i henhold til EU-bestemmelser eller lokaliteter i umiddelbar nærhed heraf er egnede til grænseoverskridende vejforbindelser?

1b. Hvordan begrunder Kommissionen i bekræftende fald dette, og på hvilke betingelser må der ydes EU-støtte hertil?

1c. Hvilken rolle spiller det for anvendelsen af EU-støtte, at fredningsmyndighederne i forbindelse med fastlæggelsen af det projekterede område for en ny grænseovergang Hohenwutzen-Süd har givet udtryk for store betænkeligheder med hensyn til den nye vejs skadelige virkninger for de beskyttede områder?

2. Er Kommissionen af den opfattelse, at områder, der er udlagt som særlige bevaringsområder i henhold til EU-bestemmelser, kan begrænses eller deles for at anlægge en ny grænseovergang, og at dette kan afhjælpes med kompenserende foranstaltninger andre steder?

3a. Er Kommissionen af den opfattelse, at en fælles samlet fysisk planlægning er en forudsætning for at støtte grænseoverskridende infrastrukturforanstaltninger med EU-midler ved den tysk-polske grænse?

3b. Har områder, der er udlagt som særlige bevaringsområder i henhold til EU-bestemmelser, i bekræftende fald prioritet i en sådan planlægning?

3c. Hvilken rolle spiller i den forbindelse en grænseoverskridende VVM (miljøkonsekvensanalyse), dokumentation af behovet for grænseovergange, undersøgelser af alternativer og nulløsninger (sidstnævnte i form af en udbygning af eksisterende grænseovergange)?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

Svar afgivet på Kommissionens vegne af Michel Barnier

(3. december 2001)

1a. Kommissionen gør det ærede medlem opmærksom på, at ifølge nærhedsprincippet skal alle beslutninger om etablering af grænseoverskridende vejforbindelser træffes på regionalt eller overregionalt niveau. Kommissionen overvåger, at medlemsstaterne i alle projekter til regional eller strukturel udvikling overholder EU-bestemmelserne, især på miljøområdet, og mere specifikt i det foreliggende tilfælde, artikel 6 i direktiv 92/43/EØF om bevaring af naturtyper samt vilde dyr og planter(1).

1b. Ifølge Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2) skal ethvert projekt, som medfinansieres af Den Europæiske Fond for Regionaludvikling, uanset i hvilket område det gennemføres, opfylde kravene i EU-reglerne, herunder reglerne om miljøbeskyttelse. Hvad angår det område, som det ærede medlem omtaler, har Kommissionen ikke på nuværende tidspunkt fået forelagt nogen anmodning om medfinansiering af et projekt om grænseoverskridende vejforbindelser, der skulle indebære omkostninger på over 50 mio. EUR.

1c. Ifølge nærhedsprincippet, som indgår i ovennævnte forordning, er det ikke Kommissionen, men medlemsstaterne, der står for udvælgelsen af projekter, som foregår via et overvågningsudvalg sammensat af repræsentanter for regionale og lokale myndigheder, arbejdsmarkedets parter og ikke-statslige organisationer, herunder miljøorganisationer. Hvis Kommissionen skulle få forelagt en anmodning om medfinansiering af et projekt om grænseoverskridende vejforbindelser, der skulle indebære omkostninger på over 50 mio. EUR, vil resultaterne af den miljøkonsekvensvurdering (VVM), som uden undtagelse skal ledsage enhver anmodning af denne art, blive undersøgt nærmere.

2. Ifølge artikel 6 i direktiv 92/43/EØF om bevaring af naturtyper samt vilde dyr og planter skal medlemsstaten, inden et projekt godkendes, og uanset hvilket program det skal medfinansieres under, træffe passende foranstaltninger for at bevare de pågældende områder, desuden skal den vurdere virkningerne på lokaliteten, eventuelt efter at have hørt offentligheden. Hvis et projekt, på trods af at virkningerne på lokaliteten vurderes negativt, alligevel skal gennemføres af bydende nødvendige hensyn til væsentlige samfundsinteresser, herunder af social eller økonomisk art, fordi der ikke findes nogen alternativ løsning, må medlemsstaten træffe alle nødvendige kompenserende foranstaltninger for at sikre, at Natura 2000 forbliver et sammenhængende net, og den må meddele dette til Kommissionen, som kun kan gribe ind, hvis disse betingelser ikke overholdes.

3a. Det fælles programmeringsdokument for Interreg IIIA PHARE CBC II til udvikling af det tysk-polske grænseområde i delstaten Brandenburg og provinsen Lubuskie indeholder de prioriterede mål og udviklingsforanstaltninger, som de tyske og polske myndigheder har fastlagt i fællesskab for det af det ærede medlem nævnte område. Dette område kan derfor betragtes som en socioøkonomisk enhed.

3b. Det vigtigste mål for EU-initiativet Interreg er at sikre, at de nationale grænser ikke udgør en hindring for en afbalanceret udvikling og for integrationen af det europæiske område. Det forudsætter også en ensartet forvaltning af økosystemer, som bidrager til øget miljøbeskyttelse og til udvidelse af det europæiske net Natura 2000, som forbinder særligt beskyttede områder, der har betydning regionalt, nationalt og tværnationalt samt på EU-plan.

3c. Inden for rammerne af den fælles planlægning, der er nævnt i punkt 3a, tilkommer det myndighederne i delstaten Brandenburg og i provinsen Lubuskie at foretage de grænseoverskridende miljøkonsekvensvurderinger, som skal omfatte de af det ærede medlem nævnte aspekter, jf. ovennævnte forordning (EF) nr. 1260/1999.

(1) EFT L 206 af 22.7.1992.

(2) EFT L 161 af 26.6.1999.